Diari Oficial de la Generalitat Valenciana


Sumari del DOGV 4722, del 30-03-2004 (2004/3112)

ORDRE de 2 de març de 2004, de la Conselleria d'Economia, Hisenda i Ocupació, de convocatòria per a la concessió de subvencions per al desenvolupament d'accions d'orientació professional per a l'ocupació i l'assistència a l'autoocupació (accions OPEA) a entitats col·laboradores sense ànim de lucre per a l'any 2004.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4722

Data del DOGV
:   30-03-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/3112


Data del document
:   02-03-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

 Descriptors 

:   * Servici Valencià d'Ocupació i Formació
    * accés a l'ocupació
    * societat sense fins de lucre
    * ajuda a l'ocupació
    * orientació professional
    * suport econòmic
    * ajuda pública

ORDRE de 2 de març de 2004, de la Conselleria d'Economia, Hisenda i Ocupació, de convocatòria per a la concessió de subvencions per al desenvolupament d'accions d'orientació professional per a l'ocupació i l'assistència a l'autoocupació (accions OPEA) a entitats col·laboradores sense ànim de lucre per a l'any 2004. [2004/X3112]
  
La millora de la posició dels demandants d'ocupació en el mercat de treball requereix el disseny d'itineraris professionals ajustats a les particularitats específiques dels distints tipus de demandants.
  
L'atenció individualitzada es consolida com la més adequada per a desenvolupar l'orientació professional, sent els servicis públics d'ocupació els que han d'ajudar el ciutadà a aconseguir els seus objectius professionals tot oferint-los informació actualitzada, col·laborant en la planificació de la inserció, entrenant-lo en habilitats de recerca d'ocupació i motivant-lo a continuar en una tasca que, sovint, no té resultats immediats.
  
Des d'aquesta perspectiva, l'orientació professional ha de flexibilitzar el seu desenvolupament adaptant-se a l'usuari per facilitar-li les ferramentes que facen possible la recerca autònoma d'ocupació o la col·locació per compte propi.
  
Correspon al Servici Valencià d'Ocupació i Formació (SERVEF), creat per la Llei 3/2000, de 17 d'abril, l'impuls i l'execució de la política de la Generalitat Valenciana en matèria d'orientació laboral.
  
En virtut d'això, en ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que disposa el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte de les subvencions
  
La present Ordre té com a objecte millorar les possibilitats d'ocupació de les persones demandants d'ocupació inscrites en els centres SERVEF d'Ocupació, mitjançant la concessió de subvencions a entitats col·laboradores que realitzen accions d'orientació professional per a l'ocupació i l'assistència per a l'autoocupació articulades en itineraris d'inserció ocupacional durant l'any 2004.
  
Article 2. Beneficiaris de les subvencions
  
Podran ser beneficiaris de les subvencions previstes en aquesta ordre les entitats col·laboradores que, tenint personalitat jurídica pròpia i mancant de fins lucratius, realitzen les accions d'orientació professional d'acord amb el que preveu aquesta ordre.
  
Article 3. Tipus d'accions
  
Les accions que cal realitzar a què es refereix l'article 1 són:
  
a) tutoria individual (TU),
  
b) autoocupació.
  
Article 4. Objectius d'actuació i especificacions tècniques
  
1. Els objectius d'actuació que podran executar les entitats col·laboradores que es convoquen per a les distintes accions, són els que es determinen en l'annex I de la present Ordre.
  
En els servicis territorials d'Orientació i Inserció Laboral s'hi podrà consultar la territorialització dels objectius màxims d'actuació durant el termini de presentació de sol·licituds.
  
2. El desenvolupament de les accions s'efectuarà d'acord amb les especificacions tècniques que apareixen en l'annex II d'aquesta ordre. Una descripció detallada de les citades especificacions podrà consultar-se en els servicis territorials d'Inserció i Orientació Laboral.
  
Article 5. Quantia de les subvencions
  
1. El SERVEF subvencionarà les retribucions totals i la cotització a la Seguretat Social per tots els conceptes del personal necessari per a l'execució de les accions, sempre que siga contractat per compte alié, en funció de les normes legals i reglamentàries del conveni col·lectiu aplicable, o d'acord amb la normativa d'aplicació en les administracions públiques per a funcionaris, en les quanties següents:
  
a) Per als tècnics, les retribucions establides en la respectiva normativa d'aplicació per a cada categoria, nivell o grup professional, fins a 27.398,56 euros
  
b) Per al personal de suport, les retribucions establides en la respectiva normativa d'aplicació per a cada categoria, nivell o grup professional, fins a 19.178,99 euros.
  
2. La relació entre el personal tècnic i el personal de suport serà de tres a un.
  
El nombre de tècnics calculat per a la realització de les accions es determinarà a partir del mòdul de 1.500 hores a l'any per tècnic.
  
3. Les retribucions es refereixen a la prestació de servicis a jornada completa i s'acomodaran proporcionalment a la jornada que es desenvolupe en el cas que la prestació de servicis siga a temps parcial.
  
4. El SERVEF subvencionarà un 25% més de la quantia que resulte de la subvenció per retribucions arreplegada en l'apartat 1 en concepte de:
  
a)Despeses generals, materials i tècniques que es generen en l'execució de les accions.
  
b) Despeses que s'originen per dietes i desplaçaments necessaris per al desenvolupament de les accions, fins al màxim establit per a aquestos dos conceptes en l'administració General de l'Estat o en les normes legals i reglamentàries, en els corresponents convenis col·lectius d'aplicació o contracte de treball, en el cas que aquestos establisquen quanties inferiors.
  
5. L'import de les subvencions, en cap cas podrà ser de tal quantia que, aïlladament o en concurrència amb subvencions o ajudes d'unes altres administracions o ens públics o privats, nacionals o internacionals, supere el cost de l'activitat que ha de realitzar el beneficiari. En aquestos supòsits, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat realitzada.
  
Article 6. Presentació de sol·licituds i documentació annexa
  
1. Les sol·licituds per a l'obtenció de les subvencions regulades en la present Ordre hauran d'adreçar-se a la Direcció General d'Ocupació i Inserció Laboral del SERVEF, i es presentaran en imprés normalitzat, en dos exemplars, en les corresponents direccions territorials d'Ocupació, o en qualsevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
  
Quan la sol·licitud no reunisca els requisits establits en la present Ordre, o no s'acompanye la documentació que d'acord amb aquesta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de 10 dies esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
2. En el cas que els documents exigits que han d'acompanyar la sol·licitud de concessió d'ajudes estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data, l'òrgan o la dependència a què van ser adreçatss, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
3. El termini per a la presentació de sol·licituds serà d'un mes a comptar des de l'endemà de la publicació de la present ordre.
  
Article 7. Documentació que cal presentar
  
Les sol·licituds presentades d'acord amb el que estableix l'article 6 de la present Ordre hauran d'anar acompanyades de la següent documentació:
  
a) Còpia compulsada de l'escriptura de constitució i dels corresponents estatuts i, si és procedent, de modificació de l'entitat, inscrites en el registre corresponent, en les quals resulte acreditada l'absència d'ànim de lucre, excepte si es tracta d'una administració pública.
  
b) Còpia compulsada de la targeta d'identificació fiscal, excepte si es tracta d'una administració pública.
  
c) Còpia compulsada de l'escriptura on consten els poders de la persona que realitza la sol·licitud, o document equivalent en el cas que es tracte d'una administració pública.
  
d) Declaració responsable del representant de l'entitat d'unes altres ajudes públiques sol·licitades o concedides per a la mateixa finalitat, si n'hi haguera.
  
e) Projecte memòria de les accions que cal realitzar, en què s'indique:
  
- Àmbit territorial i/o funcional d'actuació, així com col·lectius específics d'actuació.
  
- Període previst durant el qual es realitzaran les accions.
  
- Nombre previst de persones que cal atendre.
  
- Recursos tècnics, humans i materials requerits per les especificacions tècniques que s'especifiquen en l'annex II de la present Ordre, tot delimitant dins d'aquestos aquells de què disposa l'entitat en el moment de la sol·licitud i aquells que incorporaran abans de l'inici de les accions.
  
- Descripció dels procediments de gestió i seguiment de les accions.
  
- Experiència en el desenvolupament de les accions sol·licitades.
  
- Pressupost, amb especificació del cost del personal tècnic i de suport i de les despeses generals materials i tècnics.
  
- Sistemes d'avaluació dels servicis que cal realitzar als demandants d'ocupació.
  
f) Certificat acreditatiu d'estar al corrent de les seues obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa del qual haurà d'estendre's a la data d'acabament del termini de presentació de sol·licituds.
  
g) Dades de domiciliació bancària segons model facilitat a l'efecte (Fitxa de Manteniment de Tercers), excepte si s'han presentat amb anterioritat davant la Conselleria d'Economia, Hisenda i Ocupació i no han experimentat variació; en aquest cas s'indicarà el compte en què es desitja rebre la subvenció.
  
h) Els servicis territorials d'Inserció i Orientació Laboral podran demanar de l'entitat sol·licitant l'aportació addicional d'altres documents o dades aclaridores que consideren necessaris per a resoldre sobre la seua sol·licitud.
  
Article 8. Valoració de les sol·licituds
  
Les sol·licituds admeses seran valorades d'acord amb els següents criteris i amb la puntuació que s'indica sobre un màxim de 80 punts:
  
a) Coordinació i integració de les accions d'orientació professional per a l'ocupació i l'autoocupació amb unes altres de qualificació professional, formació ocupacional, escoles taller, i cases d'Oficis, tallers d'Ocupació, foment de la contractació o d'iniciatives d'activitat, i altres que faciliten al demandant d'ocupació seguir un itinerari personal d'inserció laboral: Fins a 20
  
b) Cobertura territorial de les necessitats, especialment en aquelles localitats on els mitjans propis del SERVEF resulten insuficients per a atendre les necessitats d'actuació: Fins a 20
  
c) Experiència de la institució o l'entitat en el desenvolupament de les accions sol·licitades, valorant-se en positiu la bona execució i en negatiu la deficient: Des de +10, Fins a - 20
  
d) Recursos tècnics, humans i materials que superen els mínims exigits en les especificacions tècniques en el moment de la sol·licitud:
  
Puntuació parcial:
  
- Recursos humans (formació i experiència) Fins a 3
  
- Recursos tècnics (mètodes i instruments) Fins a 3
  
- Locals Fins a 2
  
- Recursos materials Fins a 2
  
Puntuació total: Fins a 10
  
e) Procediment de gestió i de seguiment de les accions que asseguren un flux adequat de participants, garantisquen la puntualitat i l'exactitud de la informació i que no impliquen un augment de càrregues de treball per als centres SERVEF d'Ocupació: Fins a 10
  
f) Reducció en el cost per persona atesa, per eficiència, o concurrència d'unes altres subvencions: Fins a 5
  
g) Sistemes d'avaluació dels servicis als demandants d'ocupació que posen de manifest la seua qualitat: Fins a 5
  
En cas d'empat en la puntuació, es donarà prioritat a les entitats que obtinguen major puntuació en el primer criteri; de produir-se nou empat, se seguirà el mateix procediment amb els altres criteris en ordre descendent fins a l'últim, i si persistira l'empat, s'hi tindrà en compte la data de registre d'entrada de la sol·licitud, i prevaldrà la de data anterior.
  
Article 9. Acabament del procediment i recursos
  
1. La competència per a conéixer i resoldre sobre les sol·licituds formulades correspon a la directora general del SERVEF, o a l'òrgan que delegue.
  
2. El termini màxim per a resoldre i notificar la resolució procedent serà de dos mesos a comptar des de l'acabament del termini de presentació de sol·licituds.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. Les resolucions que es dicten a l'empara de la present Ordre es notificaran als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
  
5. La resolució de concessió d'ajudes contindrà, com a mínim, els següents aspectes:
  
a) Identificació de l'entitat col·laboradora.
  
b) Àmbit territorial de desenvolupament de les accions.
  
c) Període previst de realització de les accions.
  
d) Tipus d'accions que cal desenvolupar.
  
e) Nombre previst de beneficiaris que cal atendre.
  
f) Nombre previst de tècnics que cal contractar i el cost total d'això.
  
g) Nombre previst de personal de suport que cal contractar i el cost d'això.
  
h) Quantia màxima de despeses generals, materials i tècniques.
  
i) Qualsevol altra especificació que es considere oportuna.
  
6. La subvenció atorgada estarà determinada pel nombre d'hores assignades, quantitat que servirà de referència per al compliment de l'objectiu de demandants que calga atendre, podent si és necessari, atendre més usuaris sense que es puga superar la quantia màxima de la subvenció atorgada. El citat increment només podrà produir-se quan hi haja usuaris que requerisquen el servici i sempre d'acord amb el servici territorial d'Inserció i Orientació Laboral corresponent, que determinarà a quin àmbit territorial és convenient actuar i quina acció seria l'adequada per a realitzar.
  
7. Les resolucions que es dicten a l'empara de la present Ordre esgotaran la via administrativa, i contra elles s'hi podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que consideren procedent.
  
8. Davant de la desestimació per silenci administratiu podrà interposar-se, contra l'acte presumpte idèntic recurs en el termini de sis mesos, a comptar des que haguera finalitzat el termini que, per a dictar i notificar la resolució expressa, es menciona en l'apartat 3 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que estableixen els articles 116 i 117, abans mencionats.
  
Article 10. Resolució d'incidències
  
1. La directora general del SERVEF serà l'òrgan competent per a resoldre les incidències produïdes després de la concessió de les ajudes, com ara pròrroga de terminis, modificacions justificades o qualsevol variació de les condicions particulars de la concessió.
  
2. L'entitat beneficiària haurà de comunicar, de forma immediata, altres ajudes públiques o privades que haguera obtingut o sol·licitat després de la data de presentació de la sol·licitud.
  
Article 11. Selecció i contractació del personal per a la realització d'accions
  
1. Una vegada dictada la resolució estimatòria, els servicis territorials d'Inserció i Orientació Laboral realitzaran, en col·laboració amb l'entitat col·laboradora, la selecció de tècnics per al desenvolupament de les accions d'acord amb les especificacions tècniques a què es refereix l'article 4.2 de la present Ordre. Amb aquesta finalitat, es constituirà una comissió Mixta de Selecció composta per cinc membres, tres pertanyents al servici territorial d'Inserció i Orientació Laboral, nomenats per resolució del director territorial d'Ocupació, i dos per part de l'entitat col·laboradora, i presidida per un dels membres pertanyents al servici territorial d'Inserció i Orientació Laboral.
  
2. Per resolució dels directors territorials d'Ocupació es constituiran les comissions mixtes de Selecció.
  
3. Les entitats col·laboradores podran proposar candidats per a la selecció en la Comissió Mixta de Selecció.
  
4. Els servicis territorials d'Inserció i Orientació Laboral realitzaran, quan siga necessari, la formació inicial dels tècnics seleccionats. Igualment, organitzarà, amb mitjans propis o aliens, el perfeccionament i l'actualització formativa dels tècnics que imparteixen les accions.
  
Article 12. Pagament de la subvenció i període d'execució d'accions
  
1. Els beneficiaris de les subvencions hauran d'acreditar abans del cobrament, i en la forma legalment establida, que es troben al corrent en el compliment de les seues obligacions tributàries i davant la Seguretat Social.
  
2. El SERVEF pagarà el total de l'import de la subvenció concedida i justificada a l'acabament de les accions. No obstant això, d'acord amb la sol·licitud que presente l'entitat col·laboradora, podrà pagar com a bestreta de pagament de la subvenció concedida fins al 100% d'aquesta, sempre que s'aporte prèviament:
  
a) Certificat de l'inici de les accions per part de l'entitat col·laboradora, d'acord amb el model normalitzat.
  
b) Presentació, per part de l'entitat beneficiària, d'aval bancari o depòsit en efectiu per la quantia anticipada, constituït d'acord amb la normativa vigent.
  
Quedaran eximides de presentar la documentació citada en la lletra b) d'aquest article aquelles entitats que justifiquen que legalment no estan obligades a la presentació de garanties.
  
Amb caràcter general, les accions hauran d'executar-se dins de l'any 2004. Per a això, les accions hauran d'iniciar-se en el termini màxim de dos mesos a comptar des de l'endemà de la notificació de la resolució de concessió.
  
No obstant això, quan alguna de les accions no poguera executar-se dins de l'any 2004, la proposta de pagament de la bestreta de la totalitat de la subvenció es tramitarà dins del mateix any. Per a això, l'entitat col·laboradora haurà d'acreditar davant els servicis territorials d'Inserció i Orientació Laboral la constitució de fiança d'acord amb el que estableix l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i de devolució de fiances. La data límit per a realitzar l'acreditació serà el 30 de novembre de 2004. En aquest cas, el període d'execució quedarà ampliat com a màxim fins al 31 de març de 2005, sempre que el projecte conjunt d'actuacions s'haja iniciat abans del 30 de novembre de 2004.
  
Article 13. Liquidació final
  
1. Una vegada finalitzada l'execució de les accions, l'entitat col·laboradora comunicarà aquest fet als corresponents servicis territorials d'Inserció i Orientació Laboral en els tres dies següents presentant en el termini d'un mes des de l'acabament, liquidació final de les despeses realitzades en la manera que es dispose per la Direcció General d'Ocupació i Inserció Laboral, que contindrà, almenys, el següent:
  
a) Accions realitzades amb especificació dels demandants d'ocupació atesos en cada una d'elles.
  
b) Les despeses realitzades desagregades per conceptes i per accions.
  
c) Reintegrament, si és procedent, dels fons no utilitzats.
  
d) Memòria justificativa de l'execució del projecte.
  
2. L'entitat col·laboradora haurà d'aportar els justificants de despeses originals per a la seua afectació.
  
3. Podran ser objecte de justificació i corresponent pagament, aquelles actuacions realitzades per les entitats col·laboradores que, tot ajustant-se al que descriu l'article 3, hagen sigut iniciades i finalitzades pels demandants d'ocupació. Així mateix, podran ser objecte de justificació i pagament, aquelles accions que, havent sigut iniciades pels demandants d'ocupació, no les hagen arribades a finalitzar per causa no imputable a l'entitat col·laboradora, bé per abandó del demandant d'ocupació, bé per unes altres causes prou acreditades davant el servici territorial d'Inserció i Orientació Laboral corresponent.
  
4. A efectes de determinar el compliment de la realització d'accions objecte de subvenció, es consideren demandants d'ocupació atesos aquells que inicien les corresponents accions, encara que no les finalitzen per causes no imputables a l'entitat col·laboradora. Amb aquest fi, l'entitat col·laboradora acreditarà documentalment les citades circumstàncies.
  
5. Es consideraran hores totals assignades per a l'atorgament de la subvenció, les corresponents al temps d'atenció als demandants més un 25% de preparació tècnica de les accions.
  
6. En el cas de no finalitzar l'acció per causes no imputables a l'entitat i que aquesta justifique, es pagarà el temps d'atenció corresponent a les sessions d'una acció efectivament realitzades més el de la primera sessió següent no realitzada per incompareixença dels demandants prèviament citats.
  
Article 14. Despeses imputables
  
1. Es consideren despeses imputables a les accions efectivament realitzades, les següents:
  
a) Despeses de personal.
  
b) Despeses generals, materials i tècniques necessàries per al desenvolupament d'aquestes accions amb la següent distribució:
  
- Despeses d'execució de material tècnic:
  
- Guies tècniques (incloses transparències).
  
- Documentació per als participants.
  
- Material psicotècnic.
  
- Despeses d'execució en material d'oficina: impresos i material consumible d'oficina.
  
- Despeses generals necessàries per a l'execució de les accions en la part corresponent a aquesta execució:
  
- Arrendaments (exclòs lísing): Edificis, mobiliari, efectes i equips d'arrendament.
  
- Manteniment (si no està inclós en l'arrendament).
  
- Subministraments d'energia elèctrica, aigua, combustible per a calefacció (si no està inclós en l'arrendament).
  
- Comunicacions (telèfons, correu).
  
- Neteja.
  
- Seguretat, vigilància.
  
- Assegurances de responsabilitat civil.
  
- Publicitat exigida per aquesta ordre en l'article 15.g).
  
2. A fi que les factures de despeses no puguen ser imputades pel mateix concepte a unes altres subvencions, l'entitat col·laboradora haurà d'aportar obligatòriament els originals d'aquelles i una còpia. Els servicis territorials d'Inserció i Orientació Laboral segellaran els originals de les factures perquè queden afectades a la subvenció que amb elles es justifica, i retindran per a l'expedient la còpia degudament compulsada.
  
Article 15. Obligacions de les entitats col·laboradores
  
Les entitats col·laboradores hauran de complir igualment les següents obligacions:
  
a) Presentar davant els servicis territorials d'Inserció i Orientació Laboral la planificació d'actuacions que cal desenvolupar amb una antelació mínima de 15 dies a l'inici d'aquestes.
  
b) Actualitzar els historials dels demandants d'ocupació atesos incorporant els resultats dels servicis prestats, per a la qual cosa utilitzarà el personal de suport la contractació del qual se subvenciona.
  
c) Comunicar als servicis territorials d'Inserció i Orientació Laboral els demandants atesos en les distintes accions, utilitzant les fitxes de control d'accions el format i les característiques de les quals els proporcionaran aquells.
  
Aquestes fitxes de control, firmades pels participants, junt amb els fulls de resum de les accions corresponents, es presentaran cada dos mesos als servicis territorials d'Inserció i Orientació Laboral perquè siguen compulsades. Una vegada finalitzades les accions, s'hi adjuntarà un exemplar de totes elles a la sol·licitud de liquidació final, per a justificar les accions realitzades i els demandants atesos en cada una de les accions. Tot això sense perjuí del registre informàtic d'aquestes dades de manera contínua, a mesura que es desenvolupen les accions, per tal de facilitar-ne la gestió.
  
d) Comunicar als servicis territorials d'Inserció i Orientació Laboral els resultats obtinguts mitjançant els sistemes d'avaluació dels servicis prestats, el format i característiques bàsiques dels quals els seran facilitats.
  
e) Comunicar als servicis territorials d'Inserció i Orientació Laboral qualsevol alteració de les condicions tingudes en compte per a la concessió de la subvenció i, en tot cas, qualsevol altra ajuda pública o privada que haguera sol·licitat o obtingut per a idèntic fi, després de la data de presentació de la sol·licitud.
  
f) Facilitar, en el termini màxim de 10 dies, les dades que la Direcció General d'Ocupació i Inserció Laboral requerisca per al desenvolupament i el resultat de les accions.
  
g) Indicar la condició d'acció subvencionada i el cofinançament pel Fons Social Europeu. Per a això hauran d'utilitzar el model de senyalització exterior que s'especifica en l'annex III d'aquesta ordre. La citada identificació, amb les mesures adequades, s'utilitzarà així mateix en escrits, anuncis, publicacions, tanques anunciadores i qualsevol altre tipus de suport (elèctric, informàtic o telemàtic) que es referisquen a aquelles.
  
h) No percebre cap quantitat dels participants en les accions.
  
Article 16. Seguiment i control
  
1. Correspondrà a la Direcció General d'Ocupació i Inserció Laboral, mitjançant els servicis territorials d'Inserció i Orientació Laboral, portar a terme la funció de control de les subvencions concedides, així com l'avaluació i el seguiment de les accions desenvolupades.
  
2. L'entitat col·laboradora queda sotmesa a les actuacions de comprovació i de seguiment que realitze la Direcció General d'Ocupació i Inserció Laboral, i, si és procedent, la Inspecció de Treball i Seguretat Social. Igualment queda sotmesa a les accions de control financer que puga realitzar la Intervenció General, el Tribunal de Comptes i les que es puguen efectuar per la Comissió i el Tribunal de Comptes de la Unió Europea.
  
Article 17. Minoració i resolució de les subvencions concedides
  
1. Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per unes altres administracions o ens públics o privats, podran donar lloc a la modificació de la resolució de concessió.
  
2. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció, en els següents casos:
  
a) Incompliment de l'obligació de justificar la realització de l'activitat.
  
b) Obtenir la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment per part de l'entitat col·laboradora de les obligacions indicades en la present Ordre.
  
3. Així mateix, procedirà el reintegrament per part de l'entitat col·laboradora de les següents quantitats:
  
a) Les corresponents a accions no executades per causes no imputables a l'entitat col·laboradora.
  
b) Les que excedisquen del cost de l'activitat desenvolupada.
  
c) Les que excedisquen de la quantitat que cal percebre per les accions realitzades, una vegada deduïdes unes altres subvencions o ajudes rebudes per l'entitat col·laboradora per a la mateixa finalitat.
  
4. Els supòsits previstos en aquest article donaran lloc a la incoació d'un procediment de reintegrament de l'import total o parcial de la subvenció concedida, que serà incoat per l'òrgan competent per a concedir la subvenció. La incoació del procediment es comunicarà al beneficiari de la subvenció, a qui se li posaran de manifest els fets a fi que formule les al·legacions i presente els documents o justificacions que considere pertinents.
  
DISPOSICIONS ADDICIONALS
  
Primera
  
En compliment del que estableix l'article 47.11 del Text Refós de la Llei d'Hisenda Pública de la Generalitat Valenciana, les ajudes convocades en la present Ordre es finançaran a càrrec del capítol 4 de l'estat de despeses del pressupost del SERVEF per a 2004, subprograma pressupostari 322.54, «Ocupació i Inserció Laboral», línia T2947000, per un import global màxim de 6.701.222,00 euros.
  
Segona
  
En allò no previst per aquesta ordre, hi valdrà el que assenyala l'Ordre de 20 de gener de 1998, del Ministeri de Treball i Afers Socials, modificada per les ordres de 4 de febrer de 2000 (BOE d'11 de febrer) i de 10 de març de 1998 (BOE de 2 d'abril), del Ministeri de Treball i Afers Socials, per la qual s'estableixen les bases reguladores per a la concessió de subvencions per a la realització d'accions d'orientació professional per a l'ocupació i l'assistència per a l'autoocupació (BOE de 23 de gener de 1998).
  
DISPOSICIONS FINALS
  
Primera
  
Es faculta la directora general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present ordre.
  
Segona
  
La present ordre entrarà en vigor a partir de l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que esgota la via administrativa, podran els interessats interposar-hi recurs contenciós administratiu en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament recurs de reposició davant aquest mateix òrgan en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir, si és procedent, qualsevol altre que consideren procedent.
  
València, 2 de març de 2004
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX I
  
Accions d'Orientació Professional per a l'Ocupació i l'Assistència per a l'Autoocupació. Objectius que podran executar les entitats col·laboradores en 2004.
  
ANNEX II
  
Especificacions tècniques de les accions d'Orientació Professional per a l'Ocupació i l'Assistència per a l'Autoocupació.
  
Des de la Tutoria Individualitzada podrà continuar-se l'atenció de forma individual o amb la participació de l'usuari en una de les accions col·lectives d'orientació per a l'ocupació o en diverses, així com iniciar-se qualsevol de les accions d'assistència per a l'autoocupació.
  
Descripció general de les accions:
  
A. Procés d'orientació professional per a l'ocupació
  
Descripció general de les accions
  
1. Tutoria Individualitzada (TU): és el procés individualitzat d'orientació professional on tècnic i usuari acorden els passos que cal seguir per a aconseguir un òptim desenvolupament de l'itinerari d'inserció professional.
  
L'objectiu és facilitar el desenvolupament dels recursos i les competències de l'usuari que li permeten identificar opcions, elegir entre aquestes, prendre decisions per a planificar actuacions i avaluar els seus resultats de forma autònoma.
  
Els continguts de l'acció versaran en funció del perfil professional i dels requeriments del demandant d'ocupació, sobre recerca activa d'ocupació, desenvolupament dels aspectes personals per a l'ocupació i taller d'entrevista. Les sessions individuals s'espaiaran depenent de la participació de l'usuari en unes altres accions.
  
2. Desenvolupament dels Aspectes Personals per a l'Ocupació (DAPO): acció col·lectiva encaminada a incidir sobre els aspectes personals que facilitaran la posada en marxa i el manteniment d'activitats en un procés d'inserció professional.
  
L'objectiu és facilitar les actituds positives d'inserció mitjançant el desenvolupament dels recursos personals del demandant i assumir autònomament el desenvolupament i l'ajust del seu projecte personal d'inserció professional.
  
Els continguts es desenvoluparan en tres fases: cohesió i activació de grup; contrast i retroinformació, i suport a l'autonomia.
  
3. Grup de Recerca d'Ocupació (BAE-G): acció col·lectiva encaminada al fet que l'usuari adquirisca i/o desenvolupe tècniques i habilitats que li faciliten la recerca activa d'ocupació.
  
L'objectiu és que el demandant d'ocupació conega els instruments i adquirisca les habilitats necessàries que li possibiliten realitzar una recerca d'ocupació de forma activa, organitzada i planificada.
  
Els continguts de l'acció es desenvolupen mitjançant els següents mòduls: Situa't; Com i on trobar treball; El circuit de selecció; Informació laboral i autoocupació.
  
4. Taller d'Entrevista (TE): acció col·lectiva adreçada a incrementar els coneixements teoricopràctics bàsics i els recursos personals dels demandants d'ocupació perquè afronten l'entrevista de treball amb més possibilitats d'èxit.
  
L'objectiu és exercitar de forma pràctica mitjançant l'entrenament en grup, les habilitats, competències i les estratègies bàsiques necessàries en una entrevista de selecció per a un lloc de treball.
  
Els continguts versaran sobre: naturalesa i definició de l'entrevista, preparació de l'entrevista, preguntes en l'entrevista, conductes o habilitats bàsiques durant l'entrevista, objectius de l'entrevista, estils d'afrontar l'entrevista.
  
B. Assistència per a l'autoocupació
  
Els demandants que calga atendre en autoocupació accediran, d'acord amb els seus requeriments, bé a sessions col·lectives d'informació i motivació per a l'autoocupació, bé a una acció individual d'assessorament de projectes empresarials.
  
Descripció general de les accions.
  
1. Informació I Motivació per a l'Autoocupació (INMA): acció col·lectiva encaminada a motivar el desocupat cap a la iniciativa empresarial tot proporcionant-li la informació necessària per a portar a terme un projecte d'empresa.
  
L'objectiu és que els usuaris adquirisquen informació suficient sobre l'autoocupació com a via d'accés al mercat laboral i coneguen tots els aspectes que conflueixen en l'elaboració d'un pla de negoci.
  
Els continguts versaran sobre: l'autoocupació; l'emprenedor i la idea; elaboració del Pla d'Empresa; les formes jurídiques, ajudes, subvencions i tràmits de constitució i posada en marxa de l'empresa.
  
2. Assessorament de Projectes Empresarials (APE): acció individual encaminada a proporcionar a emprenedors amb una idea de negoci concreta, assessorament per a l'elaboració del Pla d'Empresa i la seua posada en marxa.
  
L'objectiu és guiar l'emprenedor en l'elaboració del seu projecte empresarial, donar-li suport i assessorar-lo en aquells aspectes que presenten majors dificultats.